b'\n_START_ARTICLE_\nKyynel (radio)\n_START_PARAGRAPH_\nKyynel oli Suomessa kehitetty kevyt s\xc3\xa4hk\xc3\xb6tyspartioradio. Kyynel-radiota k\xc3\xa4yttiv\xc3\xa4t aluksi jatkosodan aikana kaukopartiomiehet yhteydenottoihin P\xc3\xa4\xc3\xa4majaan. My\xc3\xb6hemm\xc3\xa4ss\xc3\xa4 vaiheessa jatkosotaa Kyynel-radiota k\xc3\xa4yttiv\xc3\xa4t my\xc3\xb6s divisioonatason esikunnat viestien v\xc3\xa4litykseen. Elektroniputkiradot, my\xc3\xb6s Kyyneleen, korvasivat my\xc3\xb6hemmin transistoriradiot, kuten LV 661, Sipi, alkuper\xc3\xa4isen merkinn\xc3\xa4n mukaan VR 17, jota alettiin valmistaa Televalla 1960._NEWLINE_Kokonaisuudessaan eri kehitysversioita Kyynel-radiosta oli 12, joista vain 8 viimeist\xc3\xa4 oli aktiivisessa palvelusk\xc3\xa4yt\xc3\xb6ss\xc3\xa4. Ensimm\xc3\xa4iset radiot viritettiin ennen kaukopartioon l\xc3\xa4ht\xc3\xb6\xc3\xa4 jo valmiiksi tietylle taajuudelle, jota k\xc3\xa4ytettiin sitten koko retken ajan. My\xc3\xb6hemmin radio kehittyi siten, ett\xc3\xa4 siihen tuli erillinen virtanappi, jolloin akkua ei ollut pakko pit\xc3\xa4\xc3\xa4 irrallaan kun radiota ei k\xc3\xa4ytetty. My\xc3\xb6s k\xc3\xa4ytett\xc3\xa4viss\xc3\xa4 oleva taajuusalue suureni kehityksen my\xc3\xb6t\xc3\xa4._NEWLINE_Kyyneleen nimen synnyst\xc3\xa4 on olemassa kaksi eri versioita. Toisen mukaan se viittaa \xe2\x80\x9dkorpikuusen kyyneleeseen\xe2\x80\x9d. Kaukopartiomiehet l\xc3\xa4hettiv\xc3\xa4t sanomiaan korpikuusten suojassa aivan kuin laittoman pontikan keitt\xc3\xa4j\xc3\xa4t. Toisen version mukaan nimi tulee radiolle ominaisesta uikuttavasta s\xc3\xa4hk\xc3\xb6tys\xc3\xa4\xc3\xa4nest\xc3\xa4. Erkki Palen mukaan nimen keksij\xc3\xa4 oli Matti Wihuri ja nimi syntyi, kun radiota vasta suunniteltiin YH:n aikana syksyll\xc3\xa4 1939.\n_START_SECTION_\nHistoriaa\n_START_PARAGRAPH_\nKyyneleen kehitys alkoi vuonna 1937 kapteeni Osmo T\xc3\xb6yryl\xc3\xa4n johdolla. Kehitysty\xc3\xb6t\xc3\xa4 varten perustettiin diplomi-insin\xc3\xb6\xc3\xb6ri, reservin kapteeni Holger Jalanderin johtama ty\xc3\xb6ryhm\xc3\xa4. Ryhm\xc3\xa4n j\xc3\xa4senet olivat p\xc3\xa4\xc3\xa4osin radioamat\xc3\xb6\xc3\xb6rej\xc3\xa4, jotka tunsivat tekniikkaa ja olivat tottuneet heikkojen radiosignaalien vastaanottamiseen erilaisissa olosuhteissa. _NEWLINE_Ensimm\xc3\xa4iset kurssit s\xc3\xa4hk\xc3\xb6tysradion k\xc3\xa4ytt\xc3\xb6\xc3\xb6n aloitettiin joulukuussa 1939 Tuusulassa Syv\xc3\xa4rannan lottaopistolla. Talvisodan edelleen kest\xc3\xa4ess\xc3\xa4 kurssi jakautui kahteen osaan tammikuussa 1940 siten, ett\xc3\xa4 toinen osa kurssia siirtyi Lammille Evon mets\xc3\xa4opistolle sotilasvirkamies._NEWLINE_Kurssin ensimm\xc3\xa4inen osa siirtyi Syv\xc3\xa4rannan lottaopistolta Tuusulan Tuomalan koululle. Toista kurssia, OMP2:a, joka alkoi 11. tammikuuta 1940 johti Evolla sotilasvirkamies Vilho Lotsari. Muina opettajina olivat luutnantti Heino, v\xc3\xa4\xc3\xa4peli Ahonen, teknikko Leino ja entinen laivaradios\xc3\xa4hk\xc3\xb6tt\xc3\xa4j\xc3\xa4. OMP2:lla 61 kurssilaisesta hankki riitt\xc3\xa4v\xc3\xa4n s\xc3\xa4hk\xc3\xb6tystaidon ja l\xc3\xa4p\xc3\xa4isi kurssin hieman runsas kolmasosa, 21 henkil\xc3\xb6\xc3\xa4. Toukokuussa 1940 v\xc3\xa4lirauhan aikana Evon mets\xc3\xa4opiston ja entisen Syv\xc3\xa4rannan, Tuomalan koulun, kurssiosastot yhdistettiin J\xc3\xa4rvenp\xc3\xa4\xc3\xa4n Luther-opistolla toimivaksi kurssiosastoksi. J\xc3\xa4rvenp\xc3\xa4\xc3\xa4st\xc3\xa4 opetus siirrettiin S\xc3\xa4\xc3\xa4mingin rauhalinnaan ja S\xc3\xa4\xc3\xa4mingin em\xc3\xa4nt\xc3\xa4opistolle. P\xc3\xa4\xc3\xa4majan radiopataljoonan ensimm\xc3\xa4inen komppania majoittui Rauhalinnaan p\xc3\xa4\xc3\xa4llikk\xc3\xb6n\xc3\xa4\xc3\xa4n R. Sopanen, Kes\xc3\xa4ll\xc3\xa4 1941 ensimm\xc3\xa4inen komppania purki yleisviitosten salauksen. Marraskuussa 1941 S\xc3\xa4\xc3\xa4mingist\xc3\xa4 siirrettiin viestien avaus- ja kuuntelutoiminta Sortavalan Vaalijalkaan, joten Rauhanlinna j\xc3\xa4i pelk\xc3\xa4ksi radiotiedustelun opetuspaikaksi._NEWLINE_Kyyneleen ensimm\xc3\xa4inen koel\xc3\xa4hetys suoritettiin 28. kes\xc3\xa4kuuta 1940. Kev\xc3\xa4\xc3\xa4ll\xc3\xa4 1941 aloitettiin ensimm\xc3\xa4isen varsinaisen tuotantomallin, M4:n, valmistus. Koska se oli pelkk\xc3\xa4 l\xc3\xa4hetin, Kyynel-vastaanottimeksi kehitettiin samoihin aikoihin ensi h\xc3\xa4t\xc3\xa4\xc3\xa4n kaksiputkinen suora vastaanotin \xe2\x80\x9dT\xc3\xb6p\xc3\xb6\xe2\x80\x9d. Vastaanotin oli kiinte\xc3\xa4sti viritetty Lahden pitk\xc3\xa4aaltoaseman taajuudelle 166 kilohertsi\xc3\xa4 (1\xc2\xa0807 metri\xc3\xa4). Kaukopartiomiehet kuuntelivat Lahden l\xc3\xa4hetyksi\xc3\xa4 m\xc3\xa4\xc3\xa4r\xc3\xa4ttyin\xc3\xa4 aikoina ja saivat yleisradio-ohjelman lomassa l\xc3\xa4hetettyjen tiedotusten avulla selville sanomansa perillemenon sek\xc3\xa4 koodattuja toimintaohjeita. Seuraava vastaanotinmalli M7, joka toimi taajuusalueella 3\xc2\xa0500\xe2\x80\x936\xc2\xa0000\xc2\xa0kHz, otettiin k\xc3\xa4ytt\xc3\xb6\xc3\xb6n vuonna 1941._NEWLINE_Viimeinen tuotantomalli oli M12, jonka kanssa k\xc3\xa4ytettiin M7-vastaanotinta. Sit\xc3\xa4 aiemmissa versioissa Kyynel M10, M10X, M11, M11X oli ollut sek\xc3\xa4 l\xc3\xa4hetin ett\xc3\xa4 vastaanotin._NEWLINE_Sodan loppuvaiheessa syyskuussa 1944 Suomen radiotiedustelu siirtyi Ruotsiin Operaatio Stella Polariksen my\xc3\xb6t\xc3\xa4. Ruotsissa sijainneessa radiotehtaassa valmistettiin 75 kappaletta Kyyneleen M10X-mallia. Noin sata radiota myytiin Ruotsin armeijalle ja osa niist\xc3\xa4 rakennettiin Ruotsissa Stella Polariksen henkil\xc3\xb6kunnan voimin. Palvelusk\xc3\xa4yt\xc3\xb6ss\xc3\xa4 Kyynel oli viel\xc3\xa4 1950-luvulla.\n_START_SECTION_\nMuseot\n_START_PARAGRAPH_\nKyynel-radio on n\xc3\xa4ht\xc3\xa4viss\xc3\xa4 28. helmikuuta 2017 peruskorjauksen j\xc3\xa4lkeen uudelleen avatussa Lahden kaupunginmuseon radio- ja televisiomuseo Mastolassa perusn\xc3\xa4yttelyn alakerrassa.\n_START_SECTION_\nLV ja V\n_START_PARAGRAPH_\nSuomen puolustusvoimissa on omaksuttu 1970-luvulla radiomerkint\xc3\xa4tapa, jossa kirjain LV tarkoittaa radiol\xc3\xa4hetin-vastaanotinta ja V pelkk\xc3\xa4\xc3\xa4 vastaanotinta. Yleisimmin radiot ovat l\xc3\xa4hetin-vastaanottimia, LV, mutta esimerkiksi liikennevastaanotin on pelkk\xc3\xa4 vastaanotin, V.\n_START_SECTION_\nN\xc3\xa4yttelyt ja radioamat\xc3\xb6\xc3\xb6ritoiminta\n_START_PARAGRAPH_\nKyynelt\xc3\xa4 k\xc3\xa4ytet\xc3\xa4\xc3\xa4n my\xc3\xb6s radioamat\xc3\xb6\xc3\xb6ritoiminnassa. Se on /SA -tyyppinen radio perinneradiotapahtumissa.'